Da jeg var 16 sleit jeg med å lande helt i kirka. I konfirmasjonstida hadde jeg vel egentlig bestemt meg for at jeg ville være kristen. Men gudstjenestene var ikke noe for meg. Musikken var treig, jeg sleit med å koble de teologiske orda til min hverdag, og ingen av vennene mine gikk der. Det var vanskelig å se hva troa egentlig betydde for livet mitt.

Så fikk jeg spørsmålet, fra dirigenten i Ten Sing. De trengte en bandleder, og de ville ha med meg. Jeg dro litt på det, men de sa vi kan til og med ta med en Coldplay-låt, om du blir med. Ja, men jeg spiller ikke noe instrument! – Det går fint, da kan du spille trommer!

Sånn ble det. Plutselig satt jeg og prøvde å henge med på trommer mens koret sang Talk av Coldplay - mitt favorittband! Jeg fikk være en del av felleskapet. Og finne min plass i kirka.

Hva er ung kirke, kirke med unge, i dag? Hvordan kan troa bety noe for unge nå? Det er spørsmålene som ligger og dirrer i fundamentet til St. Jakob. I St. Jakob har vi en visjon:

Vi bygger fellesskap  
Vi skaper kultur  
Vi søker Gud

Hver gang vi lurer på om vi skal gjøre noe nytt, så prøver vi det på disse tre setningene. Fordi vi tror det hjelper oss å oppdage hva Ung kirke, midt i Bergen by, skal være. I dag har vi lest en tekst, hvor Paulus – en av de første som reiste rundt og fortalte om Jesus – skriver hva som kjennetegner det kristne fellesskapet. Hvilken kultur som skal prege kirken. Og hvordan Gud blir synlig der hvor kulturen skapes og fellesskapet bygges. Han skriver bra og jeg vil løfte fram fire ting.

Med én Ånd ble vi alle døpt til å være én kropp… Nå har Gud gitt hvert enkelt lem sin plass på kroppen slik han ville det. *– FORKLARE lem = KROPPSDEL*

Noen tror at for å passe inn i kirka må du legge fra deg dine særegenheter, dine interesser, ditt liv på utsida av kirkedøra, og trå inn i det Hellige. For her inne er det bare det særlig hellige, det eksplisitt kristne som hører hjemme. Det er feil. Du hører til. Med alt det som er deg, ditt liv, dine interesser, dine nederlag og dine talenter. Det finnes ikke en ting dette rommet, dette fellesskapet ikke skal kunne romme. For vi er skapt, ønska, elska av den Gud som denne kirka er bygga på. Ja, her er det ikke bare rom for oss, det er bruk for oss.

Det var dette jeg fikk oppleve da jeg spilte i bandet i Ten Sing. Hvor verdifullt det er når kirka rommer det du bryr deg om. Jeg fikk også oppleve hvordan bandet er det perfekte kirke-instrumentet. Orgel, det er jo praktisk, en person kan lage alle verdens lyder, du trenger ikke andre. Men det er jo det motsatte av hva en menighet er. Det kristne fellesskapet er som et band, hvor hver enkelt spiller sin rolle.

Kan da bassisten si til gitaristen: «Du spiller ikke like dype toner som meg, jeg har ikke bruk for deg.» Eller kan pianisten si til trommisen: «Du spiller ingen toner – vi trenger deg ikke.» Helt åpenbart ikke. Det er deres forskjellighet som skaper den fantastiske helheten. Sånn er det også her i kirka. Kan jeg si til Ingeborg på teknikk, at siden du ikke er prest så trengs du ikke? Nei, det er samspillet som bærer oss! Vi trenger Tomine, som leder vertskapet i dag, OG Eirik som leder dagens quiz. Det er komboen som er knall!

Og det er mer enn å bare fylle noen roller, oppgaver kan selvfølgelig løses av mange forskjellige. Men det er personene som bygger fellesskapet. Det hadde ikke vært den samme kulturen, det samme fellesskapet, den samme harmonien – om ikke akkurat dere – som er St. Jakob i dag – var tilstede her.

Så denne første lærdommen fra Paulus forteller oss dette: Ikke strekk deg etter å være en annen – Du trengs! Du har din rolle, med alt som er deg. Ingen kan spille din notelinje, den du har fått av den Gud som har skapt deg.

De delene av kroppen som synes å være svakest, nettopp de er nødvendige.

Da bandet Coldplay ble startet var det Johnny Buckland på gitar, Guy Berryman på bass og Chris Martin på piano og vokal. De ville spille inn noen demoer, men mangla trommis. De spurte en fyr om han kunne spille med de, men han dukka ikke opp. Heldigvis hadde de en kompis der, en skikkelig dyktig gitarist og pianist. Han kunne ikke spille trommer, men han sa han kunne prøve. Sånn ble Will Champion trommisen til Coldplay.

Når de da skulle spille inn sin første plate så ble Wills manglende trommiserfaring en utfordring. Han sleit med å henge med, de andre følte etter hvert at han holdt de tilbake, og i tillegg var han ofte en irriterende kritisk røst. Så de kasta han ut.

Men når de skulle jobbe videre så var det noe som hadde skjedd. Magien, kjemien, var borte. Alt føltes feil, uansett hvor flinke de nye folka som kom inn var. Til slutt måtte de tre gutta gå til Will og tigge han om å komme tilbake. Han sa heldigvis ja.

Vi som mennesker har en tendens til å rangere hverandre. Vi tror vi skjønner hva som er nødvendig, hva som er sterkt og svakt. Men vi ser ikke det fulle bildet. Er det en ting Jesus viste med måten han møtte mennesker på, så er det at i Guds øyne er menneskelig rangeringer en løgn. Ingen kan de-valueres. Nei, de delene av kroppen som synes å være svakest, nettopp de er nødvendige.

Om ett lem lider, lider alle de andre med. Og om ett lem blir hedret, gleder alle de andre seg.

Tro det eller ei - den viktigste egenskapen når du spiller i et band er ikke det å lage lyd. Men å lytte til de rundt deg. Spille godt sammen, komplementere helheten og få de andre til å låte bra.

I et fellesskap er samspillet nøkkelen. Og det starter med lytting. Vi må lytte oss inn på hverandre. På hverandres liv, gleder og sorger, og la det bevege noe i oss. Og vi må lytte oss inn på den verden vi er en del av, spørre oss selv hva kan vi gjøre for andre? Ingen av oss er skapt som solo-artister. Vi låter best sammen.

Om ett lem blir hedret så gleder alle de andre seg. Og om ett lem lider, lider de andre med. Noe vakkert med St. Jakob er at vi ligger midt i byen. Så av og til når vi er samla her i bønn eller salmesang, så bryter lyden av en sirene inn fra byen utenfor. Sirenen, varselet om noe vondt som skjer, blander seg inn i vår salmesang og blir til en symfoni, av liv og tro, som strekker seg mot Gud. På samme måte, når vi hører de forferdelige nyhetene fra Ukraina om tårene som felles der, så gråter vi med de som er våre brødre og søstre. Så ingen tåre faller alene, men blir en del av et mektig fossefall.

Det kristne fellesskapet er ikke adskilt fra verden, men i verden. Et fellesskap hvor strekker vi oss etter å bære hverandre, og la oss selv bli bært. Det starter med å lytte på sidemannen.

Det finnes styrke i sånne fellesskap, hvor mennesker søker å løfte hverandre opp.   
Der finnes håp. Glimt av Gud, lys i mørke.

Dere er Kristi kropp, og hver av dere et lem på ham.

Vi er ikke en hvilken som helst kropp. Vi er Jesus sin kropp. Finnes det en større ære? Eller en større utfordring? Å skulle være del av Kristi kropp – Gud i menneske – Kjærligheten i egen person. Han som ikke rangerer, bare elsker. Ikke undertrykker, men setter fri. Ikke søkte sitt eget, men ga alt for de rundt seg. Du er del av Kristi kropp.

Jeg vet ikke om du føler deg kvalifisert? Jeg vet jeg ikke gjør det. Det er langt fra alle deler av meg som utstråler kjærlighet. Ja, det finnes mye godt i denne verden, men det finnes også ukultur, ondskap. I oss og rundt oss. Hvordan skal vi finne vår vei? Hvordan skal vi være tegn på kjærlighet i denne ofte ganske mørke verden?

Jo, vi lytter og vi stemmer oss inn. Ikke bare etter menneskene rundt oss, men etter Jesus.

Om du lurer på hva vi gjør i en gudstjeneste, så er det dette. Vi stemmer instrumentet som er oss. Stemmer oss inn på den tonen som har dirret i universet siden dets begynnelse. Vi samles, kommer med det som er våre liv og lar ånden i oss få tone seg inn. Vi får høre om hvordan Jesus møtte mennesker og satte de fri. Vi får selv møte Jesus i brødet og vinen, motta nåden, bli satt fri. Og sendes ut, for å gi det videre.

*Mini-korøvelse*

Derfor går vi på gudstjeneste, søndag etter søndag. Ikke fordi musikken er så fet eller prekenen alltid er fantastisk. Men fordi det er godt for oss. Å kjenne at vi hører til, med det vi er av rene og falske toner. Det er godt for oss å bli stemt etter grunntonen og få lov til å harmonere med de rundt oss.

Det er dette som er å spille i band og være kirke:

Å bidra med sitt instrument

Å innse at alle rundt deg er nødvendige

Å lytte til de rundt deg og spille de gode

Å stemme instrumentet jevnlig

Helt til slutt vil jeg dele en historie med dere, fra New York. Hvor et svært symfoniorkester, under ledelse av en kjent dirigent, forberedte seg til konsert. Og de var kommet til den høytidelige generalprøven. I dette orkesteret var det en fløytist. Han skulle spille ganske lite og sjelden særlig hørbart, det var liksom noen små triller her og der, bak mye annet greier. Så når han litt uti generalprøven kjente på røykesuget og så at han hadde en mulighet – så sneik han seg ut. Han trodde han skulle rekke tilbake i tide til neste trudelutt, men tenkte at det uansett ikke var så farlig.

Men i det samtlige instrumenter er i full gang og symfonien nærmer seg det store mektige høydepunktet så stopper dirigenten opp. Det er noe som mangler. Han avbryter generalprøven og spør – hvor blir det av fløyten?

Det finnes en dirigent, som hører hver tone i symfonien. Som har skapt deg, som det fantastiske instrumentet du er. Og gitt deg toner som bare du kan spille.